**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ IŠDAVIMĄ“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti lengvatą VšĮ „Neptūno krepšinio klubas“ (kodas 141810521), atleidžiant savivaldybės biudžeto sąskaita nuo 5044,00 Eur vietinės rinkliavos už leidimo įrengti išorinę reklamą Dubysos g.10, Klaipėdoje (Švyturio arena), išdavimą už laikotarpį nuo 2019-02-01 iki 2019-05-31 mokėjimo.

Teikiamo sprendimo projekto tikslas ir uždaviniai – priimti sprendimą dėl lengvatos suteikimo juridiniam vienetui, taip skatinant miestą garsinantį sporto klubą, prisidedantį prie krepšinio populiarinimo ir suteikiančio galimybę nemokamai rungtynes stebėti sportuojantiems vaikams, neįgaliesiems ir kitiems socialiai pažeidžiamų grupių asmenims.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 18 punkto nuostata, kad tik savivaldybės taryba priima sprendimus teikti mokesčių, rinkliavų ir kitas įstatymų nustatytas lengvatas savivaldybės biudžeto sąskaita, Lietuvos Respublikos rinkliavų įstatymo 12 straipsnio 3 punktu ir Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų, patvirtintų Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 „Dėl vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“, 22 ir 26 punktais.

Sprendimo projekto rengimo priežastys – gautas ir įvertintas VšĮ „Neptūno krepšinio klubas“ prašymas atleisti nuo vietinės rinkliavos už leidimo įrengti išorinę reklamą.

VšĮ „Neptūno krepšinio klubas“ savo prašyme nurodė, kad yra socialiai atsakinga organizacija, į rungtynes nemokamai kviečianti vaikų globos namų auklėtinius, neįgaliuosius, kitus socialiai pažeidžiamų grupių asmenis ir miesto krepšinio mokyklose sportuojančius vaikus. Klubas šiame sezone įstaigoms ir organizacijoms suteikė 278 nemokamus abonementus, kurių vertė – 30024 Eur.

VšĮ „Neptūno krepšinio klubas“ taip pat nurodė, kad 2018 m. įvyko esminiai pokyčiai: pasikeitė klubo dalininkai, buvo pakeista klubo valdymo sistema ir pradėta kurti nauja administravimo bei valdymo strategija. Pasikeitus dalininkams ir vadovybei 2018 m. buvo sumažinti skoliniai įsipareigojimai ir pagerinta sunki klubo finansinė padėtis. 2018-2019 m. sezonui pavyko pritraukti vieną generalinių rėmėjų – tarptautinį tepalų gamintoją UAB „SCT Lubricants“, atstovaujantį prekinį ženklą „Mannol“. Norint pritraukti tokį rėmėją klubui teko įdėti daug pastangų, pasiūlyti tam tikras reklamines pozicijas, kurių viena – reklaminiai tentai ant Klaipėdos Švyturio arenos.

VšĮ „Neptūno krepšinio klubas“ prašo atsižvelgti į esamą finansinę situaciją, klubo pastangas mažinti turimus skolinius įsipareigojimus ir atleisti nuo vietinės rinkliavos už įrengtą išorinę „Mannol“ reklamą ant Švyturio arenos už laikotarpį nuo 2019-02-01 iki 2019-05-31 mokėjimo.

**3. Kokių rezultatų laukiama.**

Šiuo sprendimu siekiama suteikti lengvatą Klaipėdos miestą atstovaujančiam krepšinio klubui, pritraukiančiam didelius palaikančių klaipėdiečių srautus, sudarančiam galimybes rungtynėse nemokamai apsilankyti vaikų globos namų auklėtiniams, neįgaliesiems, kitiems socialiai pažeidžiamų grupių asmenims ir miesto krepšinio mokyklose sportuojantiems vaikams. Vietinės rinkliavos lengvatos lėšos būtų panaudotos klubo skolinių įsipareigojimų mažinimui.

**4. Sprendimo projekto rengimo metu gauti specialistų vertinimai.**

Neigiamų specialistų išvadų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų, patvirtintų Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 „Dėl vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“, 13 ir 23 punktais, vietinės rinkliavos dydis už leidimą įrengti išorinę reklamą Dubysos g. 10 (zona VK) yra 115,00 Eur per metus už 1 kv. m.

VšĮ „Neptūno krepšinio klubas“ įrengtos išorinės reklamos plotas sudaro 133,4 kv. m. Vietinės rinkliavos dydis už leidimo išorinei reklamai išdavimą už laikotarpį nuo 2019-02-01 iki 2019-05-31 sudaro 5044,00 Eur (115 Eur x 133,4 m2 / 365 d. x 120 d.).

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – suteiktos vietinės rinkliavos lengvatos lėšos būtų panaudotos Klaipėdos miestą atstovaujančio krepšinio klubo, pritraukiančio didelius palaikančių klaipėdiečių srautus, sudarančio galimybes rungtynėse nemokamai apsilankyti vaikų globos namų auklėtiniams, neįgaliesiems, kitiems socialiai pažeidžiamų grupių asmenims ir miesto krepšinio mokyklose sportuojantiems vaikams, skoliniams įsipareigojimams mažinti.

Neigiamos pasekmės – savivaldybės biudžeto pajamos iš vietinių rinkliavų už 2019 m. sumažėtų 5044,00 Eur.

**PRIDEDAMA:**

1. VšĮ „Neptūno krepšinio klubas“ 2019-01-14 prašymo ir papildomų dokumentų kopija, 5 lapai;
2. Apskaitos skyriaus rašto kopija, 1 lapas.

Mokesčių skyriaus vedėja Kristina Petraitienė